DIÁKHANG | MŰHELYTERV
Egy milla. Harminc nap. Mit lépsz?
1 000 000 Ft + 30 nap - iskolafejlesztési kihívás
1. Alapadatok
	Műhely címe
	Egy milla. Harminc nap. Mit lépsz?

	Rövid alcím / fókusz
	1 000 000 Ft + 30 nap - megvalósítható diákötletek az iskoláért

	Műhelygazda(k)
	Diákhostok; felnőtt segítő háttérrel

	Korosztály / évfolyam
	9-11. évfolyam

	Javasolt csoportlétszám
	kb. 20 fő; 5 × 4 fős csapat

	Szükséges tér
	Csoportmunkára alkalmas tanterem

	Tervezett időtartam
	☒ 45 perc   ☐ 90 perc

	VOICE-kapcsolódás
	☐ V   ☐ O   ☒ I   ☒ C   ☐ E

	Egyéb feltétel
	Telefon használható valós árak, szállítási idő és szükséges információk ellenőrzésére. AI használata nem megengedett.


2. A műhely célja
A diákok egy valós keretekhez kötött iskolafejlesztési ötletet dolgoznak ki: mit változtatnának, kinek lenne jobb, mennyibe kerülne, és hogyan lehetne 30 napon belül ténylegesen megvalósítani.
A műhelyben a diákok megtapasztalják, hogy a vélemény és ötlet akkor tud hatássá válni, ha közösségi értéket teremt, reális keretekkel számol, és megmutatja a megvalósítás első lépéseit. A műhely nem verseny.
A foglalkozás fő üzenete
„Ötletből akkor lesz hatás, ha meg tudjuk mutatni, kinek jó, mennyibe kerül és hogyan lesz belőle valóság.”
3. A műhely eredménye - „hangnyom”
Minden 4 fős csapat egy flipcharton vagy A3 lapon készíti el a megoldását.
Nincs kötött forma: rajzolhatnak, írhatnak, nyilazhatnak, használhatnak Post-itet, matricát, filcet és színes ceruzát. A négy kötelező tartalmi elemnek viszont mindenképpen látszania kell.
Mi az ötlet?
Kinek és miért jó?
Mennyibe kerül? - egyszerű, valós alapú költségvetés
Hogyan valósul meg 30 napon belül?
Mi az első konkrét lépés?
Nincs pontozás és nincs győztes. A műhely végén a csapatok megjelölhetik, melyik ötletet tartják valóban továbbvihetőnek; ezek külön kerülnek az iskola későbbi megvalósíthatósági egyeztetésére.
4. Eszközök és előkészítés
	Szükséges eszközök
	A foglalkozás előtt előkészítendő

	Flipchartlap vagy A3 lap
	A 4 lépés vizuális kihelyezése: TALÁLD KI → KINEK JÓ? → ÁRAZD BE → VALÓSÍTSD MEG 30 NAP ALATT

	Post-it
	Ötletelési felület előkészítése

	Filcek, színes ceruzák, olló, matricák
	Csoportonként eszközök kikészítése

	Telefon
	Telefonhasználat céljának tisztázása: ár, szállítás, információ; AI nem használható

	Időmérő
	A bemutatók max. 1 perces időkeretének jelzése


5. A műhelyfoglalkozás részletes menete
Az időbontás a műhely saját logikájához igazodik. A részletes leírás célja, hogy a foglalkozás külön szóbeli magyarázat nélkül is megtartható legyen.
0-5 perc - A kihívás
Funkció: A valós keretek és a nem verseny jelleg tisztázása.
Mit csinálnak a diákok?
Megismerik a keretet: 1 000 000 Ft és legfeljebb 30 nap.
4 fős csapatokat alkotnak.
Mit tesz a facilitátor?
„Nem győztest keresünk. Minél több olyan ötletet szeretnénk, amely valóban jobbá teheti az iskolai életet és reálisan megvalósítható.”
Kiemeli: a hostok kérdeznek, nem oldják meg a feladatot.
5-12 perc - TALÁLD KI!
Funkció: Minél több saját diákötlet előhívása.
Mit csinálnak a diákok?
Post-itre írják: „Ha változtathatnál valamin az iskolában, mi lenne az?”
A csapat kiválaszt vagy összeépít egy ötletet.
Mit tesz a facilitátor?
Nem minősíti az ötleteket.
Ha elakadnak: „Mi hiányzik?” „Min változtatnátok?” „Mi az, ami naponta bosszant?” „Mitől lenne jobb itt eltölteni egy napot?”
12-20 perc - KINEK JÓ?
Funkció: A közösségi érték tisztázása.
Mit csinálnak a diákok?
Megnevezik, kiknek és pontosan mitől lenne jobb az ötlet.
Megvizsgálják, hogy nem csak a saját négyfős csapatuknak kedvez-e.
Mit tesz a facilitátor?
A két kulcskérdést használja: „Kinek lesz ettől jobb?” és „Mitől lesz neki jobb?”
20-30 perc - ÁRAZD BE!
Funkció: Valós pénzügyi keret és kompromisszumok.
Mit csinálnak a diákok?
Egyszerű költségvetést készítenek valós árak alapján.
Telefonon ellenőrizhetnek termékeket, szolgáltatásokat, szállítási költséget.
Ha túl drága, áttervezik.
Mit tesz a facilitátor?
„Meg lehet oldani másképp?” „Mi kell hozzá tényleg?” „Van olcsóbb megoldás?” „Miből lehet visszavenni?”
Nem vár fillérre pontos ajánlatot, de a költségnek legyen valós alapja.
30-38 perc - VALÓSÍTSD MEG 30 NAP ALATT!
Funkció: A megvalósítási lépések és idő realitásának végiggondolása.
Mit csinálnak a diákok?
Lépésekre bontják az ötletet: egyeztetés, beszerzés, szállítás, telepítés / kivitelezés stb.
Megmutatják, hogyan jutnak el az ötlettől a ténylegesen használható megoldásig a 30. napra.
Mit tesz a facilitátor?
„Biztos, hogy ez 30 nap alatt kész lesz? Hogyan?” „Mi történik az első héten?” „Mi lehet az a pont, ahol elakadhat?”
38-45 perc - 1 perces bemutatók és hangnyom
Funkció: A csapattervek rövid bemutatása és továbbvihetőség jelölése.
Mit csinálnak a diákok?
Csapatonként max. 1 percben bemutatják: ötlet - kinek jó - költség - 30 napos út.
Használható bemutatóváz: „Az ötletünk…” – „Azért lenne jó, mert…” – „Kb. ennyibe kerül…” – „30 napon belül így valósítanánk meg…”
Egy „Ezt továbbvinnénk” jelölést tehetnek azokra a tervekre, amelyeket reálisnak és közösségileg értékesnek látnak.
Mit tesz a facilitátor?
Nem pontoz és nem hirdet győztest.
Rögzíti, mely ötletek kerülnek további megvalósíthatósági egyeztetésre.
FACILITÁCIÓ, BIZTONSÁG ÉS ADAPTÁCIÓ
6. Facilitátori kérdések
Pontosan mi az ötlet?
Kinek lesz ettől jobb?
Mennyibe kerül valójában?
Mi kell hozzá tényleg, és mi csak „jó lenne, ha lenne”?
Hogyan lesz ebből 30 napon belül kész?
Mi az első konkrét lépés, amit már holnap meg lehetne tenni?
7. Mire figyeljen a facilitátor?
	Segíti a folyamatot, ha…
	Kerülendő…

	Kérdez, nem old meg.
	Versenyt vagy győztest csinálni a műhelyből.

	A valóságosságot fontosabbnak tartja a látványosságnál.
	Kész ötlettel irányítani a csapatokat.

	Minden csapattagnak teret ad.
	Fiktív árakat vagy „majd valahogy” időtervet elfogadni.

	A túl nagy ötletet kisebb, megvalósítható változatra bontatja.
	Azt ígérni, hogy minden jó ötlet megvalósul.


8. Biztonság és inklúzió
A részvétel történhet ötletírással, kereséssel, számolással, rajzolással vagy bemutatással.
Az online keresés csak a feladathoz szükséges információkra használható.
Személyes adatot vagy más tanulóhoz köthető információt nem töltenek fel.
Az ötletet vizsgáljuk, nem az ötletgazdát minősítjük.
9. Dokumentálás és visszacsatolás
Minden csapatterv név nélkül fotózható.
A továbbvitt tervek kapjanak státuszt: azonnal megvalósítható / további egyeztetést igényel / jelenleg nem megvalósítható, de megőrzendő.
A diákok később kapjanak rövid visszajelzést arról, mi történt a javaslattal.
10. Adaptáció
	Helyzet
	Javasolt módosítás

	Kisebb csoport
	3-4 csapat is elegendő.

	Nagyobb csoport
	Több host és több párhuzamos csapat szükséges.

	Fiatalabb tanulók
	Egyszerűbb költségvetési sablon és több példa.

	Nincs internet
	Előre nyomtatott árlisták vagy becsült ársávok.

	Más költségkeret
	A módszer más valós összeggel is működik, ha a keret egyértelmű.


DIÁKHANG közös minimum
	Önkéntes megszólalás • többféle részvételi mód • nincs elvárt „helyes válasz” • a facilitátor nem irányítja a véleményt • a tanulói gondolkodásnak marad dokumentálható nyoma • a továbbvitt felvetések visszacsatolást kapnak




Nyomtatható segédanyagok
Az alábbi oldalak külön is nyomtathatók és használhatók a műhelyhez.
A. Csapatterv
💡 Mi az ötlet?
❤️ Kinek és miért jó?
💰 Mennyibe kerül? - egyszerű költségvetés
⏱️ Hogyan valósul meg 30 napon belül?
➡️ Mi az első konkrét lépés?
B. A 4 varázskérdés
Pontosan mi az ötlet?
Kinek lesz ettől jobb?
Mennyibe kerül VALÓJÁBAN?
Hogyan lesz ebből 30 napon belül KÉSZ?
C. Host gyorssegédlet
Ha elakadnak → kérdezz.
Ha csak nekik jó → „Kinek lenne még jó?”
Ha túl drága → „Hogyan lehetne átalakítani?”
Ha azt mondják, 30 nap alatt megvan → „Pontosan hogyan?”
Ha valaki kimarad → „Te mit gondolsz?”
Ne oldd meg helyettük.
D. 1 perces bemutatóváz
Az ötletünk…
Azért lenne jó, mert…
Kb. ennyibe kerül…
30 napon belül így valósítanánk meg…

